पाएं अपने शहर की ताज़ा ख़बरें और फ्री ई-पेपरडाउनलोड करें
चिकित्सा मंत्री डॉ. रघु शर्मा ने शुक्रवार को कहा था कि प्रदेश में एक मई से 18 से 45 वर्ष आयु वर्ग के लोगों का वैक्सीनेशन करेंगे। लेकिन चूरू में शनिवार को इस आयु वर्ग को वैक्सीनेशन नहीं हुआ। कलेक्टर सांवरमल वर्मा ने बताया कि अभी चूरू में वैक्सीन नहीं आई है। 18 से ज्यादा उम्र वालों के बारे में अभी पता नहीं है, क्योंकि यह सरकार के लेवल पर तय होगा। 18+ के लोगों को वैक्सीन लगाने के सरकार सपने दिखा रही है लेकिन जिले में हकीकत इससे कोसों दूर है। जिला वैक्सीन की कमी से जूझ रहा है। हालत ये कि वैक्सीन की कमी के कारण जिले में 100 से अधिक केंद्रों पर पिछले दो दिन से वैक्सीनेशन का काम बंद है।
शनिवार को सिर्फ सात केंद्रों पर वैक्सीन लगाई गई। एक अप्रैल से शुरू हुए 45 वर्ष से अधिक के लोगों के टीकाकरण को लेकर 119 केंद्र बनाए। इनमें चूरू में सबसे अधिक 29, राजगढ़ में 17, रतनगढ़ में 15, सरदारशहर व सुजानगढ़ में 24-24 व तारानगर में 10 केंद्र बनाए गए। शुक्रवार को मात्र 17 व शनिवार को 7 केंद्रों पर ही टीकाकरण हुआ। इधर, जिले में शनिवार को 567 नए कोरोना संक्रमित मिले। इधर, राजगढ़ के गांव लंबोर छींपयान की कोरोना संक्रमित 70 वर्षीय महिला की मौत हो गई। जयपुर के मिलिट्री अस्पताल में शुक्रवार को महिला ने दम तोड़ दिया। महिला के पति, पुत्र, एक पोता व पुत्रवधू भी संक्रमित हैं।
रियलिटी चैक : अप्रैल में वैक्सीनेशन तेज करने के लिए जिले में बनाए थे 119 केंद्र, शनिवार को 45+ लोगों को सिर्फ 7 केंद्रों पर लगाए टीके, बाकी जगह नहीं
सिर्फ 37.21% हुआ 45 वर्ष से ज्यादा के लोगों का वैक्सीनेशन
देश में एक मार्च से 60 साल से ऊपर के तथा एक अप्रैल से 45 वर्ष से अधिक उम्र के सभी लोगों का वैक्सीनेशन शुरू किया गया था। इसके लिए दोनो कैटेगिरी के कुल 6 लाख 72218 लोगों का टीकाकरण किया जाना है, मगर 30 अप्रैल तक मात्र 2 लाख 50148 लोगों का ही टीकाकरण हो पाया, जो कुल का 37.21 प्रतिशत है।
स्टॉक में 500 डोज, आज मिल सकते हैं वैक्सीन के 5610 डोज
चिकित्सा विभाग के पास शनिवार को सिर्फ 500 डोज का ही स्टॉक बचा, जिसके कारण जिला मुख्यालय को छोड़कर अन्य सभी स्थानों पर वैक्सीनेशन रोक दिया गया। राज्य सरकार ने जिले के लिए शनिवार को 5610 डोज जारी की हैं। यह डोज जयपुर से पहले बीकानेर पहुंचेगी तथा वहां से चूरू के लिए भेजी जाएंगी। शनिवार देर रात या रविवार को मिलने की उम्मीद है। यह स्टॉक नहीं आया तो रविवार को जिले में वैक्सीनेशन का काम ठप हो जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn